




(Návrh)
VYHLÁŠKA
Ministerstva dopravy Slovenskej republiky
z ...................... 2026,
ktorou sa mení a dopĺňa vyhláška Ministerstva dopravy a výstavby Slovenskej republiky č. 133/2018 Z. z., ktorou sa ustanovujú podrobnosti o dokladoch vozidla v znení neskorších predpisov

Ministerstvo dopravy Slovenskej republiky podľa § 136 ods. 3 písm. c) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov ustanovuje:
Čl. I
Vyhláška Ministerstva dopravy a výstavby Slovenskej republiky č. 133/2018 Z. z., ktorou sa ustanovujú podrobnosti o dokladoch vozidla v znení vyhlášky č. 168/2023 Z. z. a vyhlášky č. 229/2024 Z. z. sa mení a dopĺňa takto:

1. V prílohe č. 1 ods. 1 tretia veta znie: „Za bicykel s pohonným systémom sa nepovažuje pedálový bicykel s pomocnym motorčekom podľa § 4 ods. 10 písm. c) zákona.“.

2. V prílohe č. 1 ods. 2 písm. b) a ods. 5 písm. a) sa slová „len jednej osoby“ nahrádzajú slovami „schváleného počtu osôb“. 

3. V prílohe č. 1 sa za odsek 39 vkladá nový odsek 40, ktorý znie:
„(40) Necestný pojazdný stroj je zvláštne vozidlo s vlastným zdrojom pohonu, s najväčšou konštrukčnou rýchlosťou neprevyšujúcou 40 km · h-1, ktoré patrí medzi strojné zariadenia, je navrhnuté a skonštruované na účely vykonávania práce, pričom ho možno príležitostne alebo pravidelne prevádzkovať v cestnej premávke pri presune na miesto výkonu práce. Necestný pojazdný stroj podľa druhu karosérie môže byť vo vyhotovení: fekálny aplikátor, fréza na krajnice, grejder, kolesové rýpadlo, kolesový nakladač, kompaktný nakladač, komunálny čistiaci stroj, kŕmny a miešací voz, na ťažbu dreva, nakladač, nakladač repy, nosič náradia, nosič pracovných adaptérov, obilný kombajn, orezávač, orezávač repy, pneumatikový valec, postrekovač, rozhadzovač organických hnojív, rozhadzovač priemyselných hnojív, rýpadlo, rýpadlo – nakladač, sádzač, šmykom riadený nakladač, stroj na vodorovné značenie, teleskopický manipulátor, vyorávač repy, vysadzovač zemiakov, vysokozdvižný vozík, vyvážacia súprava na drevo, zametací stroj, zberacia mláťačka, zberacia rezačka, zberač hrozna, zemný pech, žací miagač, žací stroj čapový, žací stroj listový a podobne.“.

Doterajšie odseky 40 až 42 sa označujú ako odseky 41 až 43.

4. V prílohe č. 1 odsek 41 znie:
„(41) Pracovný stroj samohybný je zvláštne vozidlo podľa § 4 ods. 7 zákona, ktoré môže  mať karosériu rovnakého druhu ako necestný pojazdný stroj.“.
5. V prílohe č. 1 ods. 42 prvá veta znie: „Pracovný stroj nesený je zvláštne vozidlo podľa § 4 ods. 8 zákona.“.
6. V poznámke pod čiarou k odkazu 15 sa slová „vyhlášky č. 108/2014 Z. z.“ nahrádzajú slovami „neskorších predpisov“.
7. [bookmark: _GoBack]V prílohe č. 6 ods. 10 sa za slová „alebo O,“ vkladajú slová „e24*2018/858*00123*01“ pre vozidlo kategórie M, N alebo O,“.

Čl. II
Táto vyhláška nadobúda účinnosť 1. januára 2027.

